《巡按赵侍御招饮宪台清风亭》
明代·程敏政

百舌声中春意深，小亭随步晚登临。千年胜地姑苏志，一代清风御史箴。

傲岁花如图上见，乐池鱼向镜中沈。论文雅会匡时语，不觉残阳转树阴。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。